វិស័យ​ទេសចរណ៍​ថៃ​មាន​សង្ឃឹម​លើ​ជនជាតិ​ចិន​ និង​ភ្ញៀវ​ទេសចរ​លំដាប់​ខ្ពស់
វិស័យ​ទេសចរណ៍​នេះ​បាន​រង​ការ​ប៉ះពាល់​កាល​ពី​ឆ្នាំ​មុន​ នៅ​ស្រប​ពេល​មាន​ភាព​តានតឹង​ផ្នែក​នយោបាយ​ ជាមួយ​នឹង​បាតុកម្ម​តាម​ដង​ផ្លូវ​រយៈពេល​វែង​នៅ​ក្នុង​ក្រុង​បាងកក​ដែល​បាន​នាំ​ទៅ​ដល់​​ការ​ធ្វើ​រដ្ឋប្រហារ​យោធា។
បាងកក — ការផ្សព្វផ្សាយមិនសូវល្អពាក់ព័ន្ធជាមួយនឹងច្បាប់អាជ្ញាសឹក ការសម្លាប់អ្នកទេសចរណ៍ធ្វើដំណើរដោយខ្លួនឯង និងការសម្លុតគម្រាមរបស់ប៉ូលិសទៅលើជនបរទេសបានប៉ះពាល់ដល់កេរ្តិ៍ឈ្មោះប្រទេសថៃជាទីកន្លែងទាក់ទាញភ្ញៀវទេសចរនៅក្នុងរយៈពេលប៉ុន្មានខែកន្លងមកនេះ។ វិស័យទេសចរណ៍ប្រទេសថៃនៅក្នុងឆ្នាំ២០១៥ កំពុងតែព្យាយាមទាក់ទាញភ្ញៀវទេសចរលំដាប់ខ្ពស់ ក៏ដូចជាភ្ញៀវទេសចរតាមដំណើរទេសចរណ៍ជាក្រុមពីប្រទេសចិន ដែលបានចំណាយច្រើនជាងគេក្នុងមួយថ្ងៃជាងជនជាតិដទៃទៀត។ មានប្រជាជនថៃម្នាក់ក្នុងចំណោម១០នាក់មានការងារនៅក្នុងវិស័យទេសចរណ៍ ដែលមានចាប់ពីអ្នកលក់របស់របរតូចតាចនៅតាមបណ្តោយឆ្នេរកោះ Phuket រហូតដល់អ្នកគ្រប់គ្រងនៅក្នុងសណ្ឋាគារផ្កាយប្រាំ។ វិស័យទេសចរណ៍នេះបានរងការប៉ះពាល់កាលពីឆ្នាំមុន នៅស្របពេលមានភាពតានតឹងផ្នែកនយោបាយ ជាមួយនឹងបាតុកម្មតាមដងផ្លូវរយៈពេលវែងនៅក្នុងក្រុងបាងកកដែលបាននាំទៅដល់ការធ្វើរដ្ឋប្រហារយោធា។ ច្បាប់អាជ្ញាសឹកនៅតែត្រូវបានអនុវត្ត។ កត្តាទាំងនេះ និងការផ្សព្វផ្សាយនៅក្រៅបរទេសអំពីក្រុមអ្នកទេសចរណ៍ក្លាយជាជនរងគ្រោះនៃឧក្រិដ្ឋកម្មនៅតាមរម្មណីយដ្ឋានតាមបណ្តាកោះផ្សេងៗ ប៉ូលិសសម្លុតគម្រាមអ្នកបរទេសនៅក្នុងរាជធានី អ្នករត់តាក់ស៊ីរកថ្លៃលើសកម្រៃ ជាកត្តារួមបញ្ចូលគ្នា ដែលបានធ្វើឲ្យអ្នកទេសចរពិចារណាសារជាថ្មីថាតើគួរមកលេងប្រទេសថៃឬទេនោះ។ នៅក្នុងសណ្ឋាគារ Dusit Thani នៅក្នុងទីក្រុងបាងកក ដែលជាសណ្ឋាគារលំដាប់ផ្កាយប្រាំដែលមាន ឈ្មោះចាប់ពីឆ្នាំ១៩៧០មក អ្នកគ្រប់គ្រងទូទៅ Sukanya Janchoo និយាយថា វិស័យទេសចរណ៍តែងតែអាចរើបឡើងវិញយ៉ាងឆាប់រហ័សពីវិបត្តិផ្សេងៗ ដែលត្រូវបានបង្កឡើងដោយគ្រោះធម្មជាតិ ឬការធ្លាក់ចុះសេដ្ឋកិច្ច។ «យើងត្រូវប្រឈមសឹងតែគ្រប់វិបត្តិផ្សេងៗដែលយើងមាន។ យើងអាចរៀនសូត្រពីវិបត្តិទាំងនោះ ហើយវាជាវិបត្តិមួយដែលបន្តដោយវិបត្តិមួយទៀត។ វាប្រហែលជាមានការប្រឈមបន្តិចបន្តួចមែន ប៉ុន្តែយើងតែងតែអាចគ្រប់គ្រងវាយ៉ាងប្រសើរ»។ ដោយត្រូវបានស្គាល់ថាជា «ដែនដីនៃស្នាមញញឹម» ប្រទេសថៃសង្ឃឹមនឹងធ្វើឲ្យវិស័យនោះមានភាពប្រសើរឡើងវិញនាឆ្នាំនេះ និងទទួលស្វាគមន៍ភ្ញៀវទេសចរ២៨ លាននាក់ ដែលនេះជាគោលដៅចាត់ឡើងកាលពីឆ្នាំមុន។ នៅក្នុងឆ្នាំ២០១៤ ចំនួនភ្ញៀវទេសចរសរុបពិតប្រាកដមាន២៦លាននាក់។ ចំនួន២៦លាននាក់នេះ នៅតែចំនួនដ៏គួរឲ្យភ្ញាក់ផ្អើលមួយបើប្រៀបធៀបចាប់តាំងពីដើមសតវត្សរ៍ទី២១មក នៅពេលដែលប្រទេសថៃមានការលំបាកនៅក្នុងការទាក់ទាញភ្ញៀវទេសចរឲ្យបានលើសពី១០លានក្នុងមួយឆ្នាំៗ។ ចំនួនអ្នកទេសចរបានកើនលើស១៥លាននាក់ ជាលើកដំបូងនៅក្នុងឆ្នាំ២០១០ និងកើនលើស២០លាននាក់នៅក្នុងឆ្នាំ២០១២។ ប៉ុន្តែគោលដៅសម្រាប់ឆ្នាំ២០១៥មិនមែនត្រឹមតែជាគោលដៅចំនួនភ្ញៀវទេសចរប៉ុណ្ណោះទេ។ Varithorn Sirisattayawong អ្នកវិភាគនៅមជ្ឈមណ្ឌលស្រាវជ្រាវ Kasikorn បាននិយាយថា ប្រទេសថៃនាឆ្នាំនេះនឹងព្យាយាមងាកចេញពីរូបភាពជាកន្លែងសម្រាប់ភ្ញៀវទេសចរធ្វើដំណើរដោយខ្លួនឯងនិងចំណាយលុយតិច (Backpackers)។ «ប្រសិនបើអ្នកមើលទៅលើរបៀបវារៈរដ្ឋាភិបាល យើងព្យាយាមទាក់ទាញភ្ញៀវទេសចរដែលមានប្រាក់ចំណូលច្រើន ជាជាងចំនួនអ្នកទេសចរឲ្យបានច្រើន។ នៅក្នុងកន្លែងទេសចរណ៍មួយចំនួន យើងក៏មានកន្លែងសម្រាប់ភ្ញៀវទេសចរលំដាប់ខ្ពស់។ កោះ Phuket ឬភាគខាងជើងខេត្ត Chiang Mai យើងមានសណ្ឋាគារលំដាប់ផ្កាយប្រាំ ឬខ្ពស់ជាងនេះ។ ហើយក៏មានទីផ្សារពិសេសៗដូចជា តំហែទាំសុខភាព ស្ប៉ា និងអ្វីៗផ្សេងទៀតដូចនោះ»។ Sukanya Janchoo ដែលជាប្រធានផ្នែកទីផ្សារនិងទំនាក់ទំនងសាធារណៈសម្រាប់សមាគមសណ្ឋាគារថៃ បានមានប្រសាសន៍ថា ការផ្លាស់ប្តូរទៅរកទីផ្សារទេសចរណ៍សម្រាប់អ្នកចំណូលច្រើននឹងមិនត្រូវសម្រេចបានដោយលឿន ឬងាយនោះទេ។ «ការងាកចេញពីទីផ្សារសម្រាប់ទេសចរចម្រុះ ទៅជាទីផ្សារសម្រាប់អ្នកមានចំណូលច្រើន វាពិតជាមានការប្រឈម។ ប៉ុន្តែខ្ញុំគិតថា យើងអាចសម្រេចបាន។ វាប្រហែលត្រូវការពេលវេលាវែងជាងនេះ។ ប៉ុន្តែយើងត្រូវតែចាប់ផ្តើម»។ ប្រទេសចិននាពេលនេះជាប្រភពអ្នកទេសចរធំជាងគេសម្រាប់ប្រទេសថៃ។ ទេសចរចិនត្រូវបានចាត់ទុកថា ជាអ្នកចំណាយច្រើនជាងគេនៅក្នុងមនុស្សម្នាក់ក្នុងមួយថ្ងៃ។ ប៉ុន្តែកំណើននៃឥទ្ធិពលអ្នកទេសចរចិនទាំងនោះ មិនមែនសុទ្ធតែមិនមានភាពចម្រូងចម្រាសនោះទេ។ នៅអំឡុងពេលបុណ្យចូលឆ្នាំចិនក្នុងខែកុម្ភៈ ដោយគេរំពឹងថានឹងមានអ្នកទេសចរ ៩០.០០០នាក់ពីប្រទេសចិននោះ អ្នកទេសចរចិនជាច្រើនបានទទួលបាននូវសៀវភៅណែនាំពីសុជីវធម៌។ សៀវភៅនោះ បកស្រាយពន្យល់ពីរបៀបប្រកាន់ឥរិយាបថនៅក្នុងសារមន្ទីរ និងនៅតាមវត្តអារាមផ្សេងៗ និងលើកកម្ពស់ច្បាប់សម្រាប់ការបើកបរត្រឹមត្រូវ ក៏ដូចជាព្រមានប្រឆាំងនឹងការប្រើសម្បត្តិសាធារណៈ ដូចជាបង្គន់។ ប្រទេសថៃក៏ជាគោលដៅដ៏មានប្រជាប្រិយភាពសម្រាប់អ្នកទេសចរ ម៉ាឡេស៊ី ជប៉ុន រុស្ស៊ី និង កូរ៉េខាងត្បូង។ ប៉ុន្តែមានការធ្លាក់ចុះយ៉ាងខ្លាំងនៃភ្ញៀវទេសចររុស្ស៊ី ដោយសារតែរូបិយបណ្ណ រូប៊ល (ruble) របស់រុស្ស៊ី បានធ្លាក់ថ្លៃនៅក្នុងពេលថ្មីៗនេះ។ ការធ្លាក់ចុះតម្លៃលុយអឺរ៉ូ ធៀបនឹងលុយបាតថៃ ត្រូវបានបន្ទោសថាជាកត្តានៅពីក្រោយការធ្លាក់ចុះភ្លៀវទេសចរពីបណ្តាប្រទេសនៅអឺរ៉ុប។ ដើម្បីបំពេញសម្រាប់ការធ្លាក់ចុះនោះ ការជំរុញពិសេសមួយត្រូវបានធ្វើឡើងដោយសមាគមក្រុមហ៊ុនទេសចរណ៍ថៃ ដើម្បីលើកកម្ពស់ចំនួនអ្នកទេសចរពីប្រទេសឥណ្ឌូនេស៊ី ក៏ដូចជា ចិន។ អ្វីៗទាំងអស់បានចាប់ផ្តើមមានភាពប្រសើរឡើង។ សមាគមក្រុមហ៊ុនទេសចរណ៍និយាយថា ក្រុមហ៊ុនសមាជិកបានរាយការណ៍ពីចំនួនភ្ញៀវទេសចរអន្តរជាតិ ដែលខ្លួនទទួលបាននៅក្នុងខែមករា បានកើនជាង១៨ភាគរយ បើប្រៀបជាមួយនឹងចំនួនភ្ញៀវទេសចរអន្តរជាតិនៅក្នុងឆ្នាំ២០១៤។ នៅខណៈពេលមានការទាក់ទាញទេសចរពីប្រទេសជិតខាងរបស់ថៃ ជាពិសេសប្រទេសមីយ៉ាន់ម៉ា (ដែលត្រូវបានស្គាល់ថា ភូមា) និងវៀតណាម ដែលនៅទីនោះហេដ្ឋារចនាសម្ព័ន្ធទេសចរណ៍កំពុងត្រូវបានស្ថាបនាឡើងយ៉ាងឆាប់រហ័ស វិស័យទេសចរណ៍ថៃនាឆ្នាំនេះបានចាប់ផ្តើមយុទ្ធនាការមួយឈ្មោះថា «ស្វែងរកភាពជាថៃ» (Discover Thainess) ដើម្បីលើកទឹកចិត្តឲ្យជនជាតិថៃឲ្យស្វែងយល់ពីប្រទេសរបស់ខ្លួន។ តំបន់ទេសចរណ៍ដែលគេមិនសូវស្គាល់ជាច្រើននៅក្នុងយុទ្ធនាការ «កុំភ្លេចកន្លែងទាំងនេះ!» (Don't Miss Destinations) ត្រូវបានណែនាំដល់ជនជាតិថៃ ក៏ដូចជាជនបរទេស។ តំបន់ទាំងនោះរូមមានប្រាសាទមានរចនាបថបែបភូមានៅខេត្ត Lampang ដែលកន្លងមកបានរួចផុតពីការអភិវឌ្ឍវិស័យទេសចរណ៍ទ្រង់ទ្រាយធំដូចខេត្ត Chiang Mai និង Chiang Rai ក្បែរនោះ។ នៅក្នុងចំណោមកន្លែងគោលដៅទេសចរណ៍ទាំងនោះ រួមមានខេត្ត Trang ដែលមិនទាន់មានការអភិវឌ្ឍពេញលេញនៅភាគខាងត្បូងប្រទេស ដែលមានឆ្នេរសមុទ្រយ៉ាងផូរផង់ ហើយខេត្ត Nakhon Si Thammarat នៅឆ្នេរខាងកើតឧបទ្វីបម៉ាឡេនិងឈូងសមុទ្រថៃ។ តំបន់នោះពីមុនមកត្រូវបានស្គាល់ថាជា រាជាណាចក្រ Ligor និងនៅតែមានសេសសល់ស្ថាបត្យកម្មប្រាសាទជាច្រើនបែបសណ្ឋាន ព្រៃរបោះស្រស់បំព្រង និងប្រពៃណីនៃល្ខោនស្បែក៕